b'\n_START_ARTICLE_\nR\xc4\x83zboiul de Independen\xc8\x9b\xc4\x83 al Ucrainei\n_START_SECTION_\nCadru general\n_START_PARAGRAPH_\n\xc3\x8en timpul Primului R\xc4\x83zboi Mondial, Ucraina a fost unul dintre principalele teatre de r\xc4\x83zboi, unde s-au confruntat for\xc8\x9bele Antantei (Imperiul Rus, Regatul Rom\xc3\xa2niei) \xc8\x99i ale Puterilor Centrale (Imperiul German \xc8\x99i Imperiul Austro-Ungar). \xc3\x8en timpul r\xc4\x83zboiului, linia frontului a fluctuat de la est la vest \xc8\x99i \xc3\xaenapoi spre est, Imperiul Rus ocup\xc3\xa2nd \xc3\xaentr-un anumit moment, dup\xc4\x83 Ofensiva Brusilov, o bun\xc4\x83 parte a Vol\xc3\xaeniei \xc8\x99i a Gali\xc8\x9biei. _NEWLINE_Revolu\xc8\x9bia din Februarie 1917 a permis numeroaselor grupuri etnice din Imperiul Rus s\xc4\x83 pretind\xc4\x83 o larg\xc4\x83 autonomie ca \xc8\x99i dreptul la autodeterminare. \xc3\x8en luna martie a aceluia\xc8\x99 an, a fost proclamat\xc4\x83 la Kiev Republica Popular\xc4\x83 Ucrainean\xc4\x83, entitate autonom\xc4\x83 din cadrul Rusiei, recunoscut\xc4\x83 de Guvernul Provizoriu Rus, condus\xc4\x83 de un parlament \xe2\x80\x93 Rada Central\xc4\x83 \xe2\x80\x93 dominat de elementele socialiste. Guvernul Provizoriu de la Petrograd, slab \xc8\x99i ineficient, a r\xc4\x83mas loial Antantei \xc8\x99i a dorit continuarea particip\xc4\x83rii la un r\xc4\x83zboi profund nepopular, lans\xc3\xa2nd Ofensiva Kerenski \xc3\xaen vara anului 1917. Ofensiva s-a dovedit a fi un dezastru total pentru armata rus\xc4\x83. Contraatacul german a produs pierderi uria\xc8\x99e ru\xc8\x99ilor \xe2\x80\x93 provizii, oameni \xc8\x99i a redus la cote nemai\xc3\xaent\xc3\xa2lnite moralul trupei \xe2\x80\x93 ceea ce a dus \xc3\xaen final la dezintegrarea for\xc8\x9belor armate \xc8\x99i a aparatului de stat de la toate nivelurile. Numero\xc8\x99ii solda\xc8\x9bi \xc8\x99i ofi\xc8\x9beri dezertori, \xc3\xaen particular cei ucraineni, \xc8\x99i-au pierdut credin\xc8\x9ba \xc3\xaen viitorul imperiului, \xc8\x99i au considerat c\xc4\x83 alternativa supravie\xc8\x9buirii este asigurat\xc4\x83 numai de Rada Central\xc8\x99\xc4\x83 \xc8\x99i politica ei de autodeterminare. Nestor Mahno \xc8\x99i-a \xc3\xaenceput activitatea sa anarhist\xc4\x83 \xc3\xaen sudul Ucrainei dezarm\xc3\xa2nd solda\xc8\x9bii \xc8\x99i ofi\xc8\x9berii ru\xc8\x99i dezertori, \xc3\xaen vreme ce \xc3\xaen regiunea industrial\xc4\x83 din r\xc4\x83s\xc4\x83rit, Bazinul Done\xc8\x9bului, au avut loc greve tot mai dese, instigate de sindicali\xc8\x99ti bol\xc8\x99evici.\n_START_SECTION_\nUcraina dup\xc4\x83 Revolu\xc8\x9bia Rus\xc4\x83\n_START_PARAGRAPH_\nToate acestea au dus la izbucnirea la Petrograd  a Revolu\xc8\x9biei din Octombrie, revolu\xc8\x9bie care s-a extins \xc3\xaen tot imperiul. Noul guvern bol\xc8\x99evic a refuzat s\xc4\x83 recunoasc\xc4\x83 existen\xc8\x9ba oric\xc4\x83rei puteri executive existente pe teritoriul Rusiei imperiale \xc8\x99i, la sf\xc3\xa2r\xc8\x99itul lunii decembrie 1917, a \xc3\xaenfiin\xc8\x9bat o \xe2\x80\x9erepublic\xc4\x83\xe2\x80\x9d ucrainean\xc4\x83 rival\xc4\x83, numit\xc4\x83 la \xc3\xaenceput tot \xe2\x80\x9eRepublica Popular\xc4\x83 Ucrainean\xc4\x83\xe2\x80\x9d, cu capitala la Harkov. Ostilit\xc4\x83tile dintre cele dou\xc4\x83 republici ucrainene au izbucnit imediat. Date fiind aceste circumstan\xc8\x9be, Rada a proclamat independen\xc8\x9ba Ucrainei pe 22 iunie 1918 \xc8\x99i a rupt toate leg\xc4\x83turile cu Rusia._NEWLINE_Republica Popular\xc4\x83 Ucrainean\xc4\x83 dispunea de o armat\xc4\x83 cu efective limitate \xc8\x99i a trebuit s\xc4\x83 fac\xc4\x83 fa\xc8\x9b\xc4\x83 republicii rivale cu capitala la Harkov, care primea provizii \xc8\x99i oameni din Rusia Bol\xc8\x99evic\xc4\x83.  Ca urmare, bol\xc8\x99evicii au cucerit relativ u\xc8\x99or Poltava,   Aleksandrovskul \xc8\x99i Ekaterinoslavul p\xc3\xa2n\xc4\x83 \xc3\xaen ianuarie 1918. De asemenea, pe teritoriul Ucrainei, bol\xc8\x99evicii locali au creat \xe2\x80\x9erepublici\xe2\x80\x9d separatiste: \xe2\x80\x9eRepublica Sovietic\xc4\x83 Odesa\xe2\x80\x9d, \xe2\x80\x9eRepublica Sovietic\xc4\x83 Done\xc8\x9bk-Krivoi-Rog\xe2\x80\x9d, iar Nestor Mahno apus bazele unui entit\xc4\x83\xc8\x9bi nestatale \xe2\x80\x93 Teritoriul Liber \xc8\x99i s-a aliat cu bol\xc8\x99evicii. Pe 9 februarie, G\xc4\x83rzile Ro\xc8\x99ii au intrat \xc3\xaen Kiev, for\xc8\x9b\xc3\xa2nd evacuarea Radei Centrale la Jitomir. \xc3\x8en acest timp, \xc3\xaen Basarabia se amplifica mi\xc8\x99carea na\xc8\x9bional\xc4\x83, care avea s\xc4\x83 duc\xc4\x83 la proclamarea Republicii Democratice Moldovene\xc8\x99ti \xc8\x99i la unirea cu Rom\xc3\xa2nia de pe 9 aprilie 1918. Resturile armatei ruse au trecut de partea celor dou\xc4\x83 tabere aflate \xc3\xaen conflict; bol\xc8\x99evicii \xc8\x99i Rada Central\xc4\x83. O excep\xc8\x9bie notabil\xc4\x83 a fost Mihail Drozdovski, care s-a al\xc4\x83turat Mi\xc8\x99c\xc4\x83rii Albe, a m\xc4\x83r\xc8\x99\xc4\x83luit cu trupele de sub comanda sa din vest spre est prin Noua Rusie spre regiunea Donului \xc8\x99i a zdrobit for\xc8\x9bele lui Nestor Mahno.\n_START_SECTION_\nInterven\xc8\x9bia german\xc4\x83 din 1918 \xc8\x99i Hetmenatul\n_START_PARAGRAPH_\nRada, confruntat\xc4\x83 cu primejdia \xc3\xaenfr\xc3\xa2ngerii iminente, a cerut ajutorul Puterilor Centrale, cu care se afla \xc3\xaenc\xc4\x83 \xc3\xaen conflict. Cele dou\xc4\x83 p\xc4\x83r\xc8\x9bi au semnat Tratutul de la Brest-Litovsk (Puterile Centrale \xc8\x99i Rusia aveau s\xc4\x83 semneze \xc3\xaen aceia\xc8\x99i localitate un al doilea tratat pe 3 martie). Armatele germane \xc8\x99i austro-ungare i-au alungat pe bol\xc8\x99evici din Ucraina, prelu\xc3\xa2nd controlul asupra Kievului pe 1 martie. Peste dou\xc4\x83 zile, bol\xc8\x99evicii au semnat Tratatul de la Brest-Litovsk, care a pus cap\xc4\x83t \xc3\xaen mod oficial luptelor de pe frontul de est. \xc3\x8en acest fel, Ucraina era l\xc4\x83sat\xc4\x83 \xc3\xaen sfera de influen\xc8\x9b\xc4\x83 a Germaniei. _NEWLINE_Luptele au continuat \xc3\xaens\xc4\x83 \xc3\xaen regiunile estice ale Ucrainei, unde bol\xc8\x99evicii locali \xc8\x99i anarhi\xc8\x99tii au refuzat s\xc4\x83 se subordonzeze Germaniei. Fostul general al armatei imperiale ruse Pavlo Skoropadski a dat o lovitur\xc4\x83 de stat sprijinit\xc4\x83 de germani pe 29 aprilie. El a proclamat instaurarea Hetmanatului \xc8\x99i a schimbat o serie de hot\xc4\x83r\xc3\xa2ri ale fostului guvern. Skoropadski a str\xc3\xa2ns leg\xc4\x83turile cu Berlinul, dar nu a declarat r\xc4\x83zboi niciunei puteri din Antant\xc4\x83. Skoropadski a condus un regim care a oferit refugiu reprezentan\xc8\x9bilor claselor sociale de mijloc \xc8\x99i superioar\xc4\x83, care fugeau din Rusia Bol\xc8\x99evic\xc4\x83. De asemenea, el a recrutat \xc3\xaen r\xc3\xa2ndurile armatei numero\xc8\x99i solda\xc8\x9bi \xc8\x99i ofi\xc8\x9beri ai fostei armate imperiale ruse. \xc3\x8en ciuda problemelor pe care le avea cu anarhi\xc8\x99tii lui Mahno, Hetmenatul s-a bucurat de o pace relativ\xc4\x83 p\xc3\xa2n\xc4\x83 \xc3\xaen noiembrie 1918, c\xc3\xa2nd Puterile Centrale au fost \xc3\xaenfr\xc3\xa2nte pe frontul de vest, iar toate \xc3\xaen\xc8\x9belegerile pe care le semnase cu acestea \xc8\x99i-au peirdut valoarea practic\xc4\x83. Skoropadski a p\xc4\x83r\xc4\x83sit Kievul odat\xc4\x83 cu trupele germane, Hetmenatul a fost r\xc4\x83sturnat \xc8\x99i \xc3\xaenlocuit cu Directoratul Ucrainei.\n_START_SECTION_\nReluarea ostilit\xc4\x83\xc8\x9bilor, 1919\n_START_PARAGRAPH_\nAproape imediat dup\xc4\x83 \xc3\xaenfr\xc3\xa2ngerea Germaniei, guvernul condus de Lenin a anulat Tratatul de la Brest-Litovsk, (pe care Lev Tro\xc8\x9bki \xc3\xael caracterizase cu cuvintele \xe2\x80\x9enici pace, nici r\xc4\x83zboi\xe2\x80\x9d), \xc8\x99i a hot\xc4\x83r\xc3\xa2t s\xc4\x83 invadeze Ucraina \xc8\x99i alte \xc8\x9b\xc4\x83ri din Europa R\xc4\x83s\xc4\x83ritean\xc4\x83, care se formaser\xc4\x83 \xc3\xaen timpul ocupa\xc8\x9biei germane. Pr\xc4\x83bu\xc8\x99irea alian\xc8\x9bei Puterilor Centrale a afectat \xc8\x99i fosta provincie austro-ungar\xc4\x83 Gali\xc8\x9bia, care avea o popula\xc8\x9bie polonez\xc4\x83 \xc8\x99i ucrainean\xc4\x83. Ucrainenii \xc8\x99i-au proclamat propria republic\xc4\x83, Republica Popular\xc4\x83 a Ucrainei Apusene, \xc3\xaen vreme ce polonezii, concentra\xc8\x9bi \xc3\xaen principal \xc3\xaen Lwow, s-au orientat spre statul nou \xc3\xaenfiin\xc8\x9bat, A doua Republic\xc4\x83 Polonez\xc4\x83. Tensiunile dintre cele dou\xc4\x83 state, ucrainean \xc8\x99i polonez, au crescut treptat. Pe 22 ianuarie 1919, cele dou\xc4\x83 republici ucrainene au semnat Actul Zluk\xc3\xae, prin care se urm\xc4\x83rea unirea lor. Actul a avut mai degrab\xc4\x83 o valoare simbolic\xc4\x83, ambele guverne p\xc4\x83str\xc3\xa2nd controlul asupra teritoriului, administra\xc8\x9biei \xc8\x99i armatei proprii. \xc3\x8en octombrie 1919, Republica Popular\xc4\x83 a Ucrainei Apusene a fost \xc3\xaenfr\xc3\xa2nt\xc4\x83 de Polonia \xc3\xaen R\xc4\x83zboiul polono-ucrainean, iar Gali\xc8\x9bia apusean\xc4\x83 a fost anexat\xc4\x83 de \xc3\xaenving\xc4\x83tor. Conferin\xc8\x9ba de Pace de la Paris din 1919 a recunoscut dreptul Poloniei s\xc4\x83 administreze Gali\xc8\x9bia pentru 25 de ani._NEWLINE__NEWLINE_\xc3\x8enfr\xc3\xa2ngerea Germaniei a deschis accesul Alia\xc8\x9bilor la porturile M\xc4\x83rii Negre. La mijlocul lunii decembrie 1918, o for\xc8\x9b\xc4\x83 expedi\xc8\x9bionar\xc4\x83 mixt\xc4\x83 sub comand\xc4\x83 francez\xc4\x83 a debarcat la Odesa \xc8\x99i Sevastopol, iar, dup\xc4\x83 c\xc3\xa2teva luni, alte for\xc8\x9be aliate au debarcat la Herson \xc8\x99i Nikolaev. Comandan\xc8\x9bii militari francezi au fost dezam\xc4\x83gi\xc8\x9bi \xc3\xaen scurt\xc4\x83 vreme de certurile interne dintre liderii anticomuni\xc8\x99ti, certuri care \xc3\xaempiedicau o colaborare eficient\xc4\x83 \xc3\xaen lupta \xc3\xaempotrva bol\xc8\x99evicilor. \xc3\x8en mod special, francezii au criticat atitudinea Armatei Voluntarilor pentru atitudinea care o aveau fa\xc8\x9b\xc4\x83 de popula\xc8\x9bia civil\xc4\x83. Sentimentele puternice pe care le nutreau ucrainenii fa\xc8\x9b\xc4\x83 de str\xc4\x83ini i-au convis pe ofi\xc8\x9berii francezi c\xc4\x83 orice interven\xc8\x9bie antibol\xc8\x99evic\xc4\x83 \xc3\xaen condi\xc8\x9biile ostilit\xc4\x83\xc8\x9bii popula\xc8\x9bii civile era sortit\xc4\x83 e\xc8\x99ecului. For\xc8\x9bele franceze au suferit din cauza proastei aprovizion\xc4\x83ri \xc8\x99i a lipsei rezervelor, iar bol\xc8\x99evicii locali le-au silit s\xc4\x83 se retrag\xc4\x83 \xc8\x99i s\xc4\x83 p\xc4\x83r\xc4\x83seasc\xc4\x83 teritoriul ucrainean. _NEWLINE_O ofensiv\xc4\x83 rapid\xc4\x83 \xc8\x99i puternic\xc4\x83 a bol\xc8\x99evicilor le-a asigurat cucerirea controlului asupra celei mai mari p\xc4\x83r\xc8\x9bi a Ucrainei centrale \xc8\x99i r\xc4\x83s\xc4\x83ritene la \xc3\xaenceputul anului 1919. Kievul a fost cucerit de bol\xc8\x99evici pe 5 februarie, iar guvernul sovietic ucrainean \xc3\xaen exil a fost reinstalat \xc3\xaen capital\xc4\x83 pe 15 martie, iar \xc8\x9bara a fost proclamat\xc4\x83 republic\xc4\x83 sovietic\xc4\x83. Republica Popular\xc4\x83 Ucrainean\xc4\x83 (UNR) a disp\xc4\x83rut practic de pe hart\xc4\x83, fiind redus\xc4\x83 la o f\xc3\xa2\xc8\x99ie de p\xc4\x83m\xc3\xa2nt de-a lungul grani\xc8\x9bei cu Polonia. Capitala UNR s-a mutat succesiv \xc3\xaen Vinni\xc8\x9ba, Proskurov, Kamene\xc8\x9b-Podolski \xc8\x99i Rivne. Republica ucrainean\xc4\x83 a fost salvat\xc4\x83 de la pieire de ofensiva  \xe2\x80\x9ealbilor\xe2\x80\x9d din sudul Rusiei \xc8\x99i din Mun\xc8\x9bii Urali, care a silit G\xc4\x83rzile Ro\xc8\x99ii s\xc4\x83 se regrupeze. _NEWLINE_\xc3\x8en prim\xc4\x83vara anului 1919, Armata Voluntarilor comandat\xc4\x83 de Anton Denikin \xc8\x99i Armata Donului au cucerit Ucraina central\xc4\x83 \xc8\x99i estic\xc4\x83 \xc8\x99i au cucerit pozi\xc8\x9bii importante \xc8\x99i pe alte fronturi. \xc3\x8en iarna aceluia\xc8\x99i an \xc3\xaens\xc4\x83, situa\xc8\x9bia s-a inversat \xc8\x99i, \xc3\xaen 1920, \xe2\x80\x9ero\xc8\x99ii\xe2\x80\x9d recuceriser\xc4\x83 tot teritoriul pierdut cu un an \xc3\xaen urm\xc4\x83, cu excep\xc8\x9bia Crimeii. Bol\xc8\x99evicii l-au anihilat \xc3\xaentre timp \xc8\x99i pe fostul lor aliat \xc3\xaempotriva lui Denikin, Nestor Mahno.\n_START_SECTION_\nImplicarea Poloniei \xc3\xaen conflict, 1920\n_START_PARAGRAPH_\nRepublica Popular\xc4\x83 Ucrainean\xc4\x83 a ales s\xc4\x83 se alieze cu un fost adversar, Polonia, pentru a asigura supravie\xc8\x9buirea \xc8\x9b\xc4\x83rii. Simon Petliura a semnat \xc3\xaen aprilie 1920 Pactul de la Var\xc8\x99ovia, care avea ca principal obiectiv lupta \xc3\xaempotriva bol\xc8\x99evicilor. La fel ca \xc3\xaen cazul alian\xc8\x9bei precedente cu Germania, ucrainenii au fost obliga\xc8\x9bi s\xc4\x83 sacrifice suveranitatea \xc8\x9b\xc4\x83rii. Petliura a recunoscut anexarea de c\xc4\x83tre Polonia a Gali\xc8\x9biei \xc8\x99i a acceptat rolul pe care \xc3\xael repartiza Ucrainei Pi\xc5\x82sudski \xc3\xaen proiectul s\xc4\x83u politic de domina\xc8\x9bie \xc3\xaen Europa R\xc4\x83s\xc4\x83ritean\xc4\x83 \xe2\x80\x93  \xe2\x80\x9eMi\xc4\x99dzymorze\xe2\x80\x9d. _NEWLINE_Imediat dup\xc4\x83 semnarea alian\xc8\x9bei, for\xc8\x9bele poloneze s-au al\xc4\x83turat celor ucrainene \xc8\x99i au declan\xc8\x99at Opera\xc8\x9biunea \xe2\x80\x9eKiev\xe2\x80\x9d, prin care se urm\xc4\x83rea recucerirea celei mai mari p\xc4\x83r\xc8\x9bi a teritoriului ucrainean, aflat \xc3\xaen acel moment sub controlul bol\xc8\x99evicilor. Ofensiva a debutat cu o serie de succese, alia\xc8\x9bii reu\xc8\x99ind s\xc4\x83 intre \xc3\xaen Kiev pe 7 mai 1920. La sf\xc3\xa2r\xc8\x99itul lunii mai \xc3\xaens\xc4\x83, contraofensiva Armatei Ro\xc8\x99ii condus\xc4\x83 de Mihail Tuhacevski a reu\xc8\x99it s\xc4\x83-i resping\xc4\x83 for\xc8\x9bele polono-ucrainene, alung\xc3\xa2ndu-le practic din Ucraina, singura regiune care nu a fost cucerit\xc4\x83 de bol\xc8\x99evici r\xc4\x83m\xc3\xa2n\xc3\xa2nd cea a ora\xc8\x99ului Lviv, \xc3\xaen sudul Gali\xc8\x9biei. Soarta r\xc4\x83zboiului s-a schimbat \xc3\xaen favoarea polonezilor \xc3\xaen august 1920, c\xc3\xa2nd Armata Ro\xc8\x99ie a fost \xc3\xaenvins\xc4\x83 la por\xc8\x9bile Var\xc8\x99oviei \xc8\x99i a fost obligat\xc4\x83 s\xc4\x83 se retrag\xc4\x83. For\xc8\x9bele \xe2\x80\x9ealbilor\xe2\x80\x9d de sub comanda lui Piotr Vranghel au \xc3\xaencercat s\xc4\x83 profite de \xc3\xaenfr\xc3\xa2ngerea bol\xc8\x99evicilor \xc8\x99i au lansat o nou\xc4\x83 ofensiv\xc4\x83 \xc3\xaen sudul Ucrainei. \xc3\x8enfr\xc3\xa2ngerea din Polonia, ofensiva \xe2\x80\x9ealbilor\xe2\x80\x9d din sud \xc8\x99i situa\xc8\x9bia economic\xc4\x83 grea i-au for\xc8\x9bat pe bol\xc8\x99evici s\xc4\x83 doreasc\xc4\x83 \xc3\xaencetarea conflictului cu polonezii.\n_START_SECTION_\n\xc3\x8encheierea ostilit\xc4\x83\xc8\x9bilor, 1921\n_START_PARAGRAPH_\nPe 12 octombrie, delega\xc8\x9bia sovietic\xc4\x83 a semnat un armisti\xc8\x9biu cu Polonia \xc8\x99i a \xc3\xaenceput tratativele de pace. \xc3\x8entre timp, for\xc8\x9bele lui Petliura, cu efective de aproximativ 23.000 de lupt\xc4\x83tori, care controlau teritoriul ucrainean de la grani\xc8\x9ba cu Polonia, pl\xc4\x83nuiser\xc4\x83 o ofensiv\xc4\x83 pentru 11 noiembrie, dar au fost ataca\xc8\x9bi de Armata Ro\xc8\x99ie pe 10 noiembrie. Dup\xc4\x83 o serie de lupte, for\xc8\x9bele ucrainene au fost alungate p\xc3\xa2n\xc4\x83 21 noiembrie de pe teritoriul care \xc3\xael controlau, fiind obligate s\xc4\x83 se refugieze pe teritoriul polonez. Pe 18 martie 1921, Polonia, Ucraina \xc8\x99i Rusia au semant la Riga un tratat de pace.  Acest tratat punea efectiv cap\xc4\x83t obliga\xc8\x9biilor pe care \xc8\x99i le asumase Polonia \xc3\xaen cadrul alian\xc8\x9bei cu Republica Popular\xc4\x83 Ucrainean\xc4\x83. Rusia Sovietic\xc4\x83 recuno\xc8\x99tea prin acest tratat controlul Poloniei asupra Gali\xc8\x9biei (Halychyna) \xc8\x99i Ucrainei apusene, \xc3\xaen vreme ce Polonia recuno\xc8\x99tea existen\xc8\x9ba Ucrainei Sovietice \xc3\xaen regiunile centrale, sudice \xc8\x99i r\xc4\x83s\xc4\x83ritene ale Ucrainei. _NEWLINE_Dup\xc4\x83 ce au semnat pacea pe frontul polonez, bol\xc8\x99evicii \xc8\x99i-au \xc3\xaendreptat imediat aten\xc8\x9bia \xc3\xaempotriva Mi\xc8\x99c\xc4\x83rii Albe. Dup\xc4\x83 o ultim\xc4\x83 b\xc4\x83t\xc4\x83lie de amploare \xc3\xaen Istmul Perekop, Armata Ro\xc8\x99ie a cucerit Crimeea. Wrangel \xc8\x99i-a evacuat armata la Constantinopole \xc3\xaen noiembrie. _NEWLINE_Directoratul ucrainean a p\xc4\x83strat controlul asupra unui num\xc4\x83r de unit\xc4\x83\xc8\x9bi militare. \xc3\x8en octombrie 1921, aceste for\xc8\x9be au lansat o serie de raiduri de gheril\xc4\x83, reu\xc8\x99ind s\xc4\x83 \xc3\xaentreprind\xc4\x83 ac\xc8\x9biuni militare p\xc3\xa2n\xc4\x83 \xc3\xaen regiunea Kiev. Pe 4 noiembrie, for\xc8\x9bele ucrainene de gheril\xc4\x83 au cucerit Korosten, unde au capturat o mare cantitate de provizii, arme \xc8\x99i muni\xc8\x9bie. Pe 17 noiembrie \xc3\xaens\xc4\x83, aceste for\xc8\x9be au fost \xc3\xaencercuite de cavaleria bol\xc8\x99evic\xc4\x83 \xc8\x99i au fost anihilate definitiv.\n_START_SECTION_\nUrm\xc4\x83ri\n_START_PARAGRAPH_\n\xc3\x8en 1922, R\xc4\x83zboiul Civil Rus s-a \xc3\xaencheiat \xc8\x99i \xc3\xaen Orientul \xc3\x8endep\xc4\x83rtat, iar comuni\xc8\x99tii au proclamat \xc3\xaenfiin\xc8\x9barea Uniunii Republicilor Sovietice Socialiste, ca un stat federal al Rusiei, Ucrainei, Belarusului \xc8\x99i Transcaucaziei. Guvernul sovietic ucrainean era lipsit de puteri reale \xc3\xaen fa\xc8\x9ba aparatului birocratic centralizat al Partidului Comunist al URSS de la Moscova. Ucraina a beneficiat la \xc3\xaenceput \xc3\xaen noul stat federal de un statu privilegiat de stat fondator, autorit\xc4\x83\xc8\x9bile de la Kiev fiind \xc3\xaencurajate s\xc4\x83 ini\xc8\x9bieze un vast program de \xe2\x80\x9eindigenizare\xe2\x80\x9d \xc8\x99i ucrainizare.  \xc3\x8en deceniul al patrulea, dup\xc4\x83 venirea la putere a lui I. V. Stalin, a avut loc \xc3\xaen Ucraina o foamete de amploare catastrofal\xc4\x83, Holodomorul, care a dus moartea a mai multor milioane de oameni \xc3\xaen republic\xc4\x83. _NEWLINE_Regiunile Ucrainei afalte sub st\xc4\x83p\xc3\xa2nirea Poloniei au avut parte de o soart\xc4\x83 diferit\xc4\x83. Aceste regiuni nu au fost afectate de foamete, dar s-au bucurat de o autonomie politic\xc4\x83 \xc8\x99i cultural\xc4\x83 redus\xc4\x83. _NEWLINE_La sf\xc3\xa2r\xc8\x99itul deceniului al patrulea s-au produs o serie de modific\xc4\x83ri minore ale grani\xc8\x9belor RSS Ucrainean\xc4\x83. _NEWLINE_Statutul politic al Ucrainei a r\xc4\x83mas neschimbat p\xc3\xa2n\xc4\x83 la semnarea Pactului Ribbentrop-Molotov dintre URSS \xc8\x99i Germania Nazist\xc4\x83 din august 1939. Prin semnarea acestui pact, Uniunea Sovietic\xc4\x83 a ocupat Vol\xc3\xaenia \xc8\x99i Gali\xc8\x9bia \xc8\x99i le-a trecut \xc3\xaen administra\xc8\x9bia RSS Ucrainene. \xc3\x8en iunie 1941, Germania \xc8\x99i alia\xc8\x9bii s\xc4\x83i din Puterile Axei au invadat Uniunea Sovietic\xc4\x83 \xc3\xaen cadrul Opera\xc8\x9biunii Barbarossa \xc8\x99i au cucerit Ucraina \xc3\xaen cursul primului an de r\xc4\x83zboi. Dup\xc4\x83 \xc3\xaencheierea luptelor celui de-al Doilea R\xc4\x83zboi Mondial, Ucraina sovietic\xc4\x83, care a avut o contribu\xc8\x9bie major\xc4\x83 la victoria URSS-ului, a incorporat \xc8\x99i teritoriul Transcarpatiei. De asemenea, o serie de teritorii care apar\xc8\x9binuser\xc4\x83 Poloniei \xc3\xaen perioada interbelic\xc4\x83 au intrat \xc3\xaen componen\xc8\x9ba Ucrainei sovietice. Ultimul teritoriu trecut sub administra\xc8\x9bia Kievului a fost Crimeea, transferat\xc4\x83 din componen\xc8\x9ba RSFS Ruse \xc3\xaen aceea a RSS Ucrainene \xc3\xaen 1954, la ini\xc8\x9biativa premierului  Hru\xc8\x99ciov.'